**Informatīvais ziņojums**

**par Latvijas dalību izstādē “Astana Expo 2017”**

Informatīvais ziņojums sagatavots, ņemot vērā Ministru prezidentes Laimdotas Straujumas 2015.gada 26.maija rezolūciju Nr.45/SAN-856 Ekonomikas ministrijai sagatavot un iesniegt izskatīšanai Ministru kabineta sēdē priekšlikumu par Latvijas dalību starptautiskajā izstādē „EXPO 2017” , kas norisināsies 2017.gadā no 10.jūnija līdz 10.septembrim Astanā, Kazahstānā.

Lai izvērtētu nepieciešamību plānot un piedalīties izstādē “Astana Expo 2017”, Ekonomikas ministrijā tika izvērtēts izstādes “Astana Expo 2017” organizatora sagatavotais 2015.gada 16.aprīlī iesniegtais informatīvais materiāls un organizatora izvirzītās prasības oficiālajiem dalībniekiem (izvērtējuma sagatavošanas laikā ņemta vērā izstādes „Astana Expo 2017” organizatora norāde, ka izstādes gatavošanās laikā var mainīties informācija par „Astana Expo 2017” norisi un darbības nosacījumiem).

Informatīvajā ziņojumā sniegts ieskats par starptautiskās izstādes “Astana Expo 2017” norisi un darbības nosacījumiem, kā arī sniegts vērtējums Latvijas dalību minētajā izstādē un priekšlikums turpmākai rīcībai.

1. **Par starptautisko izstādi “Astana Expo 2017”**

2017.gadā Kazahstānas Republikas galvaspilsētā Astanā notiekošās Expo izstādes veids un pilnais nosaukums ir “Expo 2017 starptautiski atzīta izstāde Astanā”, saīsināti, “Astana Expo 2017”. Minētā izstāde norisināsies laika posmā no 2017.gada 10.jūnija līdz 2017.gada 10.septembrim (93 dienas).

Izstādes „Astana Expo 2017” organizators ir A/S “National company “Astana EXPO-2017””, kas, atbilstoši Kazahstānas valdības lēmumam, tika izveidota 2013.gada 15.janvārī.

*Izstādes tēma*

Organizators ir noteicis izstādes tēmu „Nākotnes enerģija”, kas atspoguļo vienu no svarīgākajiem cilvēces jautājumiem, un plāno izveidot visaptverošu pasaules izpratni par nepieciešamību attīstīt atbildīgu, ilgtspējīgu enerģētikas politiku un tehnoloģijas gan institucionālā, gan uzņēmumu, gan individuālā līmenī, lai nodrošinātu mūsu planētas nākotni nākamajām paaudzēm.

Starptautiskās izstādes „Astana Expo 2017” izvēlētajai tēmai ir šādi mērķi:

* veicināt labas enerģētikas praksi, kas kļūtu par ilgtspējīgu attīstību;
* veicināt tīro energoresursu (*clean energies*) pētniecību un tehnoloģiju attīstību;
* veikt zināšanu apmaiņu starp visām „Nākotnes enerģijas” ieinteresētajām personām: dalībniekiem, akadēmiskajām un zinātniskajām institūcijām, tirdzniecības un rūpniecības pārstāvjiem, kopā ar visu sabiedrību;
* veicināt izpratni saistībā ar nākotnes enerģijas radītajām iespējām, izaicinājumiem un prasībām;
* caur mākslu, kultūru un izklaidi dot ieguldījumu ar tēmu saistītajās zināšanās;
* izveidot tehnoloģiju un zinātības apmaiņas platformu, kas palīdzētu izveidot zaļāku, veselīgāku un ilgtspējīgāku nākotni;
* prezentēt Kazahstānu kā vadošu jauno valsti, kas veltīta ilgtspējīgai attīstībai.

Izstādes „Astana Expo 2017” galvenā tēma ir „Nākotnes enerģija” (*future energy*), kas iedalās šādās apakštēmās:

1. oglekļa izmešu samazināšana:
   * atjaunojamie energoresursi;
   * nākotne ūdeņradī;
   * oglekļa uztveršana (piesaiste) un uzglabāšana;
   * kodoltermiskā enerģija (*fusion energy*);
2. energoefektīva dzīvošana:

* energoefektivitāte;
* pilsētplānošana un ēkas;
* efektīvs transports;
* efektīva rūpniecība;

1. enerģija visiem:

* enerģija pret nabadzību;
* piekļuve ilgtspējīgai enerģijai;
* decentralizētas enerģiju sistēmas.

Katrai no izvirzītajām apakštēmām tiek izcelts kāds no enerģijas nozīmības aspektiem.

Apakštēmā „Oglekļa izmešu samazināšana” plānots izcelt oglekļa dioksīda izmešu samazināšanas nozīmīgumu, piedāvājot mazoglekļa (*low-carbon*) tehnoloģiju enerģijas attīstību, kā arī enerģijas pieprasījuma samazināšanu.

Apakštēmā „Energoefektīva dzīvošana” plānots izcelt energoefektivitātes lomu, uzsverot nepieciešamību pārskatīt enerģijas izmantošanas efektivitāti, t.i., sasniegt to pašu procesa, produkta vai pakalpojuma galarezultātu, patērējot pēc iespējas mazāk energoresursus. Pētījumi norāda, ka, izmantojot energoefektivitātes sistēmas mājsaimniecībās, būvēs un rūpniecībā, kā arī transporta sistēmas uzlabošana ļautu uz pusi samazināt enerģijas pieprasījumu valstīm, kurās ir liels enerģijas patēriņš.

Apakštēmā „Enerģija visiem” plānots izcelt enerģijas kā pamatvajadzības un tiesību pieejamību attīstības valstīs.

Plānots, ka „Nākotnes enerģijas” galvenā tēma tiks prezentēta četros tematiskos paviljonos:

1. enerģijas pasaule;
2. enerģija dzīvei;
3. enerģija visiem;
4. mana nākotnes enerģija.

Izstādes komplekss sastāvēs ne tikai jau no minētajiem 4 tematiskajiem paviljoniem, bet arī kultūras un mākslas kompleksa (t.sk. mākslas centrs, Nacionālo dienu norises vieta, kongresu komplekss u.c.), centrālā - Kazahstānas nacionālā paviljona, kā arī telpas „Astana Expo 2017” dalībnieku izstādēm.

Attiecīgi potenciālās dalībvalstis, t.sk., Latvija vai organizācijas ir aicinātas izvērtēt iespējas piedalīties ar savu ekspozīciju starptautiskajā izstādē un informēt par to izstādes organizatorus.

Dalības procedūra paredz noteiktu kārtību oficiālā dalībnieka statusa iegūšanas noteikumus, sākot ar ielūguma saņemšanu ar uzaicinājumu ņemt dalību „Astana Expo 2017” kā oficiālajam dalībniekam, oficiālo dalības apstiprināšanu, nacionālā līmeņa komisāra nominēšanu, dalības pieteikuma sagatavošanu un saskaņošanu ar organizatoru (dalībnieka ekspozīcijas satura izklāsts, ieskats par pieeju izstādes tēmai, nepieciešamā paviljona izmērs un dizains, izvietojamās ekspozīcijas) un beidzot ar dalības līguma parakstīšanu un dalību izstādē.

*Laika grafiks*

Izstādes „Astana Expo 2017” organizēšanas laika grafiks tiek iedalīts 3 posmos:

1. izstādes sagatavošanās periods:
   1. *skaidrojošais*: 2013.janvāris – 2014.gada decembris

(iepazīstināšana ar “Expo 2017” nacionālā un starptautiskā līmenī);

* 1. *iesaistīšanās*: 2015.gada janvāris – decembris

(“Expo 2017” veicināšanas aktivitātes, dalībnieku pārstāvošā komisāra nozīmēšana, izvēlēto konceptu saskaņošana);

* 1. *organizēšana*: 2016.gada janvāris – augusts

(gatavošanās “Expo 2017”, paviljonu iekārtošana);

1. izstādes norises posms: 2016.gada augusts – 2017.gada augusts (“Expo 2017” apmeklēšana);
2. pēc izstādes posms: 2017.gada septembris.

*Dalības izmaksas*

Izstādes „Astana Expo 2017” organizators nodrošina nepieciešamo infrastruktūru, tādejādi dalībniekiem nav jāceļ savi paviljoni, bet ir jānodrošina nacionālo paviljonu iekārtošanu, saskaņā ar dalībnieka izvēlēto izstādes apakštēmu.

Atbilstoši izstādes organizēšanas nosacījumiem, oficiālais dalībnieks ir atbildīgs par tiem izdevumiem, kas radušies ekspozīcijas telpu iekārtošanas un apsaimniekošanas rezultātā. Pēc izstādes beigām paviljona telpas organizatoram jānodod tādā pat stāvoklī, kādā tās tika saņemtas.

Lai sniegtu ieskatu aptuvenajā budžeta plānošanā, starptautiskās izstādes „Astana Expo 2017” organizators ir sniedzis piemēru par iespējamām izmaksām paviljonā ar platību 550 m2.

Visi izmaksu pieņēmumi balstās uz pašreizējām tirgus izmaksām Astanā, Kazahstānā. Organizatora sniegtajā piemērā paviljons ir izveidots divos līmeņos un piecās zonās – pirmajā stāvā atrodas atbalsta birojs, priekštelpa, digitālās izstādes zona, izstādes instalāciju zona, izejas zona, t.sk., veikals un informācijas stends, otrajā stāvā atrodas tehniskā nodrošinājuma zona un noliktava.

Organizators ir aprēķinājis izmaksas tām pamatprasībām, kas būtu nepieciešamas oficiālā dalībnieka paviljonā, vienlaikus katrs dalībnieks ir brīvs veikt savus aprēķinus, nosakot nepieciešamo paviljona aprīkojumu.

Organizatora aplēstās dalības izmaksas par 1 m2 ir 1 929 EUR. Tādejādi dalības ar paviljonu, kura platība ir 550 m2,kopējās izmaksas ir 1 060 950 EUR.

Organizators sniedz iespējamo dalības izmaksu sadalījumu:

|  |  |  |
| --- | --- | --- |
| **Apjoms** | **EUR/m2** | **% no kopējām izmaksām** |
| Aprīkojums | 645 | 33% |
| Saturs (scenogrāfija un multimediji) | 365 | 19% |
| Nojaukšana | 152 | 8% |
| Mēbelējums | 78 | 4% |
| Apsaimniekošana (uzkopšana, drošība) | 249 | 13% |
| Apdrošināšana un dalības pakalpojumi | 119 | 6% |
| Dažādi | 322 | 17% |
| **Kopā:** | **1929** | **100%** |

Lai oficiālajiem dalībniekiem atvieglotu dalības maksas aprēķinus, organizators izstrādā budžeta plānošanas sistēmu, kas dalībniekiem būs pieejama kā papildmateriāls pie jau izstrādātajām vadlīnijām.

Organizators izstādes laikā nodrošinās gan maksas, gan bezmaksas pakalpojumu pieejamību. Starp maksas pakalpojumiem ierindojami paviljona telpu komunālie maksājumi (gāze, elektrība, telekomunikācijas, ūdensapgāde, atkritumu savākšana, ūdens gaisa kondicionieriem, paviljona drošība u.c.), savukārt bezmaksas tiks nodrošināta pirmā medicīniskā palīdzība, publisko telpu uzkopšana, apmeklētāju informācijas serviss u.c.

Ņemot vērā minēto, secināms, ka Latvijas dalības pamatizmaksas varētu veidot 1 060 950 EUR, vienlaikus jāņem vērā, ka minētā summa var tikt sadārdzināta, ņemot vērā, ka nav izstrādāta dalības koncepcija un tehniskie risinājumi. Jāatzīmē, ka minētās dalības izmaksas ir skatāmas 2016.gada valsts budžeta iespēju kontekstā, jo ne Ekonomikas ministrijas, ne Latvijas Investīciju un attīstības aģentūras rīcībā nav šādu resursu. Turklāt, dalības gadījumā, no valsts puses būs nepieciešama iepirkumu procedūras organizēšana, atbilstoši Publisko iepirkumu likuma noteiktajai kārtībai, un, ņemot vērā dalības darba grafiku, tas satur risku termiņu neievērošanai dalības nodrošināšanai izstādē “Astana Expo 2017”.

1. **Par Latvijas iespējamo dalību izstādē “Astana Expo 2017”**

Izstādes tēma „Nākotnes enerģija” un apakštēmas, kā arī to definētie mērķi ir cieši saistīti ar Ekonomikas ministrijas pārraudzībā esošo enerģētikas politiku (t.sk., energoefektivitāte, enerģijas tirgus u.c.), tomēr Ekonomikas ministrijas vērtējumā Latvijas valsts dalība izstādē “Astana Expo 2017” kopumā neveicina enerģētikas politikas īstenošanu un tās mērķu sasniegšanu Latvijā šādu apsvērumu dēļ.

1. Energoefektivitātes, oglekļa izmešu, alternatīvās enerģijas un citu ar enerģētiku saistītu jautājumu risināšanai nepieciešamas izmaiņas normatīvajos regulējumos, papildus finansējums vai pētniecības un attīstības darbības, savukārt dalība izstādē “Astana Expo 2017” neveic nevienu no šiem uzdevumiem.
2. Dalības izstādē “Astana Expo 2017” potenciāls ir veicināt Latvijas enerģētikas un ar to saistīto nozaru uzņēmumu sadarbību ar uzņēmumiem Kazahstānā un citos reģionos, kuri tiks pārstāvēti izstādē. Attiecīgi dalībniekiem jānodrošina nacionālo paviljonu iekārtošanu saskaņā ar dalībnieka izvēlēto izstādes apakštēmu un dalībnieku ekspozīcijas paredzētas četros tematiskajos paviljonos. Ņemot vērā minēto, būtu nepieciešams pieņemt lēmumu, kuras apakštēmas paviljonā veidot Latvijas ekspozīciju, tādejādi nosakot kuras jomas – oglekļa izmešu samazināšanas, alternatīvo enerģijas avotu, energoefektivitātes vai ilgtspējīgas plānošanas – uzņēmumi tiktu akcentēti, tādejādi nevienlīdzīgi sadalot un sašaurinot labuma guvēju loku.
3. Dalība izstādē “Astana Expo 2017”, veidojot nacionālu ekspozīciju vienā paviljonā, pēc būtības ir līdzīga darbības programmas "Uzņēmējdarbība un inovācijas" papildinājuma 2.3.1.1.aktivitātes "Ārējo tirgu apgūšana" 2.3.1.1.2.apakšaktivitātes "Ārējo tirgu apgūšana – nozaru starptautiskās konkurētspējas stiprināšana" ietvaros īstenotajam pasākumam – nacionālo stendu organizēšanai starptautiskajās izstādēs ārvalstīs.

Projekta „Nozaru nacionālie stendi starptautiskajās izstādēs ārvalstīs un eksporta konsultācijas” ietvaros Latvijas Investīciju un attīstības aģentūra organizē nacionālos stendus starptautiskajās nozaru izstādēs gan Eiropas Savienībā, gan ārpus tās un nodrošina tajos Latvijas uzņēmēju līdzdalību, piedāvājot uzņēmējiem noteikta izmēra bezmaksas laukumu nacionālajā stendā, kā arī sniedzot atbalstu sagatavojoties izstādei, uzrunājot potenciālos partnerus, organizējot tikšanās un strādājot stendā.

2014.gadā nacionālie stendi tika organizēti 17 izstādēs ārvalstīs, piedaloties 133 komersantiem. Visu nacionālo stendu organizēšanas kopējās izmaksas 2014.gadā bija 1 095 238,96 EUR, kas ir par 34 288,96 EUR vairāk kā izstādes “Astana Expo 2017” organizatora aplēstās izmaksas 1 060 950 EUR apmērā dalībniekam ar 550 m2 plašu paviljonu.

Jānorāda, ka 17 nacionālie stendi sniedza iespēju veicināt sadarbību ar ārvalstu partneriem būvniecības un mēbeļu, inženiernozaru, pārtikas rūpniecības un citu nozaru uzņēmumiem, tādejādi dažādojot valsts atbalstu saņēmušo nozaru loku un sniedzot atbalstu mērķtiecīgi nozaru vadošajās starptautiskajās izstādēs. Turklāt Latvijas Investīciju un attīstības aģentūras sniegtie valsts eksporta atbalsta pakalpojumi, t.sk., nacionālo stendu organizēšana, tiek fokusēti uz Latvijas preču un pakalpojumu eksporta veicināšanas un ārvalstu investīciju piesaistes pamatnostādnēs 2013.‑2019.gadam definētajiem mērķa tirgiem, tādejādi sniedzot ieguldījumu eksporta veicināšanas politikas ieviešanā un mērķu sasniegšanā. Tādēļ secināms, ka dalība izstādē “Astana Expo 2017” ar mērķi veicināt Latvijas uzņēmumu eksportu uzskatāma par nesamērīgi dārgu, salīdzinot ar citiem uzņēmumiem pieejamajiem jaunu noieta tirgu apguves atbalsta instrumentiem. Gadījumā, ja Latvija piedalās izstādē “Astana Expo 2017”, nepieciešamais finansējums jāparedz ikgadējā valsts budžetā gan 2016., gan 2017.gadam, savukārt projektam “Nozaru nacionālie stendi starptautiskajās izstādēs ārvalstīs un eksporta konsultācijas” paredzēts Eiropas Reģionālās attīstības fonda finansējums 2014.–2020.gada plānošanas periodā.

Kopumā secināms, ka dalības izstādē “Astana Expo 2017” potenciāls ir veicināt Latvijas enerģētikas un ar to saistīto nozaru uzņēmumu sadarbību ar uzņēmumiem Kazahstānā un citos reģionos, kuri tiks pārstāvēti izstādē, vienlaikus dalība kopumā neveicina enerģētikas politikas īstenošanu un tās mērķu sasniegšanu Latvijā un ar vienreizējo dalību saistītās izmaksas ir nesamērīgi augstas un Latvijas valsts rīcībā ir alternatīvi instrumenti, kā veicināt nozaru uzņēmumu starptautiskās sadarbības iespējas un investīciju piesaisti Latvijā. Līdz ar to ir pieņemams lēmums par atteikumu Latvijas valsts dalībai izstādē “Astana Expo 2017”.

1. **Priekšlikumi turpmākai rīcībai**

Ņemot vērā Latvijas dalības izstādē “Astana Expo 2017” paredzamās izmaksas un ieguvumus, Ekonomikas ministrija aicina:

1. pieņemt zināšanai informatīvo ziņojumu par Latvijas dalību izstādē “Astana Expo 2017”;
2. atbalstīt lēmumu par Latvijas nepiedalīšanos izstādē “Astana Expo 2017”;
3. par lēmumu nepiedalīties izstādē “Astana Expo 2017” informēt Valsts prezidenta kanceleju un izstādes “Astana Expo 2017” organizatorus.

Ekonomikas ministre D.Reizniece-Ozola

Vīza:

Valsts sekretārs R.Beinarovičs

06.08.2015 17:46

1748

Miķelis Zondaks, 67 013 023

Mikelis.Zondaks@em.gov.lv